Musi vhugevhenga na vhuaḓa zwi tshi vha wisela fhasi ...

Vha songo kuleanungo

U sa fulufhedzea na vhuaḓa a si zwithu zwiswa. Thestamennde Ndala i na phara dzo vhalaho dzine khadzo Mudzimu a sumbedza u sa takalela u sa fulufhedzea na vhuaḓa ngeno muṅwali wa Mirero a tshi kaidza nga vhuhali vha mbilu dza vhufhura na ndimi dza mazwifhi.

“U songo fhura vhathu u tshi kala, wa vha na matombo mavhili a sa eḓani, kana wa vha fhura u tshi ela, wa vha na mielo mivhili nḓuni yau; matombo a u kala na mielo ya u ela nga zwi vhe zwo fanelaho zwi no eḓana, ndi hone u tshi ḓo lalama u shangoni ḽine Muṋe washu Mudzimu waṋu a ni ṋea. Muṋe washu Mudzimu u nengwa vhoṱhe vha no fhura vhaṅwe.”

DOTORONOMIO 25:13-16

Tshikalo

tshi no kala zwi si zwone

tshi nengisa Muṋe washu; tsho teaho tshi a mu takadza.

Vha sa fulufhedzei vha ḓo fela nḓila dzavho dza magombikwa.

Lupfumo a lu farisi tshithu

musi wa khaṱhulo.

MIRERO 11:1,3b,4a

U fulufhedzea hu ṋekedza phaṱhutshedzo dza Mudzimu

Mudzimu u sumbedza u ṱhonifha kha avho vha fulufhedzeaho. O ṋekedza ndaela vhathu vhawe uri vha fulufhedzee uri vha kone u wana phaṱhutshedzo Dzawe. Kha Mirero, u fulufhedzea kha bindu hu ṱumanywa na vhutshilo vhu bindulaho.

U thetshelesa Mudzimu hu tshidza lufuni.

MIRERO 11:4b

Musi hu songo vha na vhulamukanyi

Musi vhugevhenga vhu songo langiwa zwavhuḓi ha ḓi nga u endelela, vhathu vha xelelwa nga ṱhonifho kha mulayo.

Vhathu vha tshi vhona vhavhi vha sa ṱavhanyi u wana ṱhamu, zwi vha ṱuṱuwedza u ḓi luka vhunwa. Mutshinyi a nga ḓi ita vhuvemu lwa ḓana, a ḓi tshila.

Na nṋe ndi ḓivha hu tshi pfi, “Wa ofha Mudzimu zwi ḓo u nakela. Hone vhavhi zwi nga si vha nakele, nge vha si ofhe Mudzimu. A vha nga lalami, vhutshilo havho vhu nga murunzi.” Hone hu na maṅwe mahandana ane a itea fhano shangoni: Muvhuya a nga ḓi rwiwa nga ṱhamu yo teaho muvhi, muvhi a wana pfufho yo teaho muvhuya. Ndi ri na zwenezwo ndi mahandana fhedzi.

MUFUNZI 8:11-14

Naho zwo ralo vhatendi vha a fulufhela:

Iwe u ḓo vha vhea hu redzaho,

vha redzemuwa nga vhukwila havho,

khunḓa ya fasha muvei.

DZIPHISALEMA 73:18

Kha vha litshe Mudzimu a vhe ene muhaṱuli wavho

Sa vhatendi a ro ngo vhidzelwa u tevhedzela zwa shango, ro vhidzelwa u sumbedza shango nḓila ya khwiṋe ya u tshila.

Ni songo edzisa matshilele a vha shango ḽino, aiwa, Mudzimu kha a ni fhe mihumbulo miswa, ni shanduke, uri ni kone u ṱalukanya zwine Ene a funa – zwivhuya, zwi mu takadzaho, zwi si tshiṱahe.

VHAROMA 12:2

Vha hashu, tsho salaho ndi ri: mihumbulo yaṋu kha i livhe kha zwi re zwa ngoho fhedzi na kha zwi re na tshileme na kha zwo teaho na kha zwi si tshika na kha zwi tamisaho na kha zwi khoḓeaho – zwoṱhe zwi no nga sa hezwo, zwo fanelaho na zwi takadzaho fhedzi. Ni tevhedze zwoṱhe zwe nda ni funza na ndaela dze nda ni siela na zwoṱhe zwe na mpfa ndi tshi amba na zwe na mmbona ndi tshi ita. Ndi hone Mudzimu Ṋemulalo a tshi ḓo vha na inwi.

VHAFILIPI 4:8-9

*Vese dza maṅwalwa dzo dzhiiwaho kha Bivhili ya Tshivenḓa ya 1998.

Zwo ganḓiswa na u phaḓaladzwa nga vha Bible Society of South Africa.

www.biblesociety.co.za

Bibles and audio Bibles are available on the BibleSA-app